Document ID: 32009R1161

KOMISSION ASETUS (EY) N:o 1161/2009,
annettu 30 päivänä marraskuuta 2009,
Euroopan parlamentin ja neuvoston asetuksen (EY) N:o 853/2004 liitteen II muuttamisesta teurastamotoimintaa harjoittaville elintarvikealan toimijoille toimitettavien elintarvikeketjua koskevien tietojen osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 10 artiklan 1 kohdan,
sekä katsoo seuraavaa:
(1)
Asetuksessa (EY) N:o 853/2004 vahvistetaan eläinperäisiä elintarvikkeita koskevat erityiset hygieniasäännöt. Etenkin asetuksen liitteessä II olevassa III jaksossa edellytetään, että teurastamotoimintaa harjoittavien elintarvikealan toimijoiden on pyydettävä, vastaanotettava ja tarkastettava elintarvikeketjua koskevat tiedot kaikkien teurastamoon lähetettyjen tai lähetettäväksi tarkoitettujen eläinten osalta lukuun ottamatta luonnonvaraista riistaa, ja toimittava näiden tietojen mukaisesti.
(2)
Kyseisen jakson 2 kohdassa säädetään, että mainituille toimijoille on toimitettava elintarvikeketjua koskevat tiedot vähintään 24 tuntia ennen eläinten saapumista teurastamoon lukuun ottamatta kyseisen jakson 7 kohdassa tarkoitettuja tapauksia. Mainitussa 7 kohdassa säädetään, että tiedot voidaan toimivaltaisen viranomaisen luvalla toimittaa teurastamoon eläimen mukana eikä vähintään 24 tuntia aiemmin, mikäli kyseessä on kyseisessä kohdassa mainittu eläin.
(3)
Koska asetuksella (EY) N:o 853/2004 käyttöön otettu elintarvikeketjua koskevien tietojen toimittaminen on uusi elintarvikealan toimijoita koskeva vaatimus, Euroopan parlamentin ja neuvoston asetusten (EY) N:o 853/2004, (EY) N:o 854/2004 ja (EY) N:o 882/2004 täytäntöönpanoa koskevista siirtymäjärjestelyistä 5 päivänä joulukuuta 2005 annetussa komission asetuksessa (EY) N:o 2076/2005 (2) säädetään kyseisen vaatimuksen täysimääräistä toimeenpanoa koskevasta siirtymäkaudesta.
(4)
Sujuvaa tiedonkulkua maatilalta teurastamoon helpotetaan erityisesti asetuksen (EY) N:o 2076/2005 8 artiklan 2 kohdalla, jonka nojalla voidaan poiketa asetuksen (EY) N:o 853/2004 liitteessä II olevan III jakson 2 kohdassa säädetystä vaatimuksesta toimittaa elintarvikeketjua koskevat tiedot 24 tuntia ennen eläimen saapumista teurastamoon, mikäli toimivaltainen viranomainen tämän sallii ja mikäli tämä ei vaaranna kyseisen asetuksen tavoitteita.
(5)
Kokemus on osoittanut, että toimivaltaisten viranomaisten oikeus tapauskohtaisesti lisätä niitä tapauksia, joissa elintarvikeketjua koskevat tiedot voidaan toimittaa teurastamoon kyseisten eläinten mukana eikä 24 tuntia etukäteen, on helpottanut elintarvikeketjua koskevia tietoja koskevien vaatimusten täytäntöönpanoa. Näin ollen tästä siirtymäjärjestelystä on aiheellista tehdä pysyvä.
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 853/2004 liite II tämän asetuksen liitteen mukaisesti.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä marraskuuta 2009.

Labels: 12
0
17